**„Pripreme za poslove budućnosti“**

U četvrtak, 7. prosinca 2017. godine predstavnik Algebre, Milan Dukić, mag. oec. održao je predavanje „Pripreme za poslove budućnosti“ svim završnim razredima Tehničke škole Ruđera Boškovića Vinkovci.

Učenici su upoznati s nekim od tehnologija koje će oblikovati našu budućnost (3D printeri, autonomna vozila, egzoskeleti, Internet stvari, hologrami, dronovi i virtual reality) i pojašnjeno im je kako nove tehnologije utječu na promjenu potražnje na tržištu rada.

Učenici su na primjeru konkretnih zanimanja pokušali odgonetnuti radi li se o zanimanjima današnjice ili budućnosti (Inženjer medicinske robotike, Cloud broker, Projektant velikih baza podataka, IoT inženjer…). Na temelju podataka portala MojPosao učenici su saznali koja su najtraženija zanimanja u Hrvatskoj i u konačnici koji nas studiji mogu adekvatno pripremiti za poslove budućnosti.

Kako tijekom zimskih praznika Algebra provodi besplatnu dvodnevnu radionicu (Škola robotike /Škola etičkog hakiranja / Škola razvoja igara / Škola digitalnog marketinga) za učenike srednjih škola, koja će im omogućiti stjecanje znanja i vještina relevantnih za razvoj karijere u budućnosti, radionice su prezentirane i učenicima naše škole. Uspjeh dosadašnjih besplatnih radionica održanih tijekom školskih praznika, na kojima je ukupno sudjelovalo više od 500 učenika pokazuje da je učenicima korisno što ranije upoznavanje s gore navedenim temama, kao nadopuna znanja koja su stekli tijekom srednje škole tim više što će se mnogi od njih odlučiti za karijeru u inženjerstvu.